CELEX: 62020TN0402
Language: fi
Date: 2020-06-30 00:00:00
Title: Asia T-402/20: Kanne 30.6.2020 – Zippo Manufacturing ym. v. komissio

17.8.2020   
            
            
               FI
            
            
               Euroopan unionin virallinen lehti
            
            
               C 271/49
            
         
      Kanne 30.6.2020 – Zippo Manufacturing ym. v. komissio
      (Asia T-402/20)
      (2020/C 271/62)
      Oikeudenkäyntikieli: englanti
      
         Asianosaiset
      
      
         Kantajat: Zippo Manufacturing Co. (Bradford, Pennsylvania, Yhdysvallat), Zippo GmbH (Emmerich am Rhein, Saksa) ja Zippo SAS (Pariisi, Ranska) (edustaja: solicitor R. MacLean)
      
         Vastaaja: Euroopan komissio
      
         Vaatimukset
      
      Kantajat vaativat unionin yleistä tuomioistuinta
      
                  —
               
               
                  kumoamaan Amerikan yhdysvalloista peräisin olevia tiettyjä tuotteita koskevista tietyistä kauppapoliittisista toimenpiteistä 6.4.2020 annetun komission täytäntöönpanoasetuksen (EU) 2020/502 siltä osin kuin kyseiset toimenpiteet koskevat kantajia ja
               
            
                  —
               
               
                  velvoittamaan vastaajan ja mahdolliset väliintulijat korvaamaan kantajien oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantajat vetoavat viiteen kanneperusteeseen.
      
                  1)
               
               
                  Ensimmäinen kanneperuste, joka perustuu suhteellisuusperiaatteen loukkaamiseen siltä osin kuin kantajien tuotteisiin sovellettiin riidanalaisessa asetuksessa säädettyjä lisätulleja, koska kyseiset toimenpiteet eivät sovellu tavoiteltujen päämäärien saavuttamiseen, ne ylittävät sen, mikä on tarpeen asetuksen tavoitteiden saavuttamiseksi, ja niistä aiheutuu turhia haitallisia vaikutuksia kantajille.
               
            
                  2)
               
               
                  Toinen kanneperuste, joka perustuu syrjimättömyyden ja yhdenvertaisen kohtelun periaatteen loukkaamiseen siltä osin kuin kantajien tuotteisiin sovellettiin riidanalaisessa asetuksessa säädettyjä lisätulleja, koska lisätullien johdosta ne eivät ole yhdenvertaisessa asemassa unionin markkinoilla eikä riittäviä perusteita ole esitetty sille, että syrjintä oli objektiivisesti perusteltua.
               
            
                  3)
               
               
                  Kolmas kanneperuste, joka perustuu tosiseikkoja ja oikeudellisia seikkoja koskevaan ilmeiseen arviointivirheeseen, kun riidanalaisen asetuksen ja riidanalaisten toimenpiteiden perustelut eivät olleet asianmukaiset siltä osin kuin kantajien tuotteisiin sovellettiin lisätulleja, koska Euroopan komissio ei esittänyt riittäviä ja asianmukaisia perusteluja kyseisten toimenpiteiden soveltamiselle niiden tuotteisiin.
               
            
                  4)
               
               
                  Neljäs kanneperuste, joka perustuu ilmeiseen oikeudellisten seikkojen arviointivirheeseen siltä osin kuin Maailman kauppajärjestön sopimusten mukaisia unionin velvoitteita rikottiin, koska Euroopan komissio oli WTO:n suojalausekkeita koskevan sopimuksen ja WTO:n riitojen ratkaisemista koskevan sopimuksen 22 artiklan 3 kohdan nojalla velvollinen peruuttamaan myönnytykset tai muut velvoitteet sillä samalla alalla, jolla asianomaisten yhdysvaltalaisten suojatoimenpiteiden mitätöivät tai heikentävät vaikutukset ilmenivät kantajien taloudellisten ja kaupallisten etujen kustannuksella.
               
            
                  5)
               
               
                  Viides kanneperuste, joka perustuu hyvän hallinnon periaatteen loukkaamiseen siltä osin kuin kantajien tuotteisiin sovellettiin riidanalaisessa asetuksessa säädettyjä lisätulleja, koska edeltävä kuulemismenettely oli läpinäkymätön ja tehoton sen osalta, ettei kantajille ilmoitettu asianmukaisesti kyseisestä menettelystä, kantajilta vietiin oikeus tulla kuulluiksi, ja heidän oikeutettuja odotuksia olla joutumatta tällaisten toimenpiteiden kohteeksi loukattiin.